Karin Gaardsted (S), 2025-05-15:
Tak til formanden for det, og tak til Enhedslisten for at fremsætte dette beslutningsforslag, som Socialdemokratiet jo langt hen ad vejen er enig i intentionerne i.
Gode konkurrenceforhold og forbrugerbeskyttelse for bankkunder er en vigtig sag også for os.
Det ville forslagsstilleren også vide, hvis han kiggede bare lidt tilbage i historien i medierne, hvor erhvervsministeren flere gange har givet udtryk for, at forbrugerne skal behandles fair og ordentligt af bankerne, og at der er behov for gennemsigtighed, så bankkunder bedre kan forstå, hvad banken tilbyder, og hvad banken kræver.
Derfor bliver der også allerede i dag stillet krav til bankerne om flere af de ting, som Enhedslisten anfører i forslaget.
Det er vi enige i.
Der er allerede krav om dette.
Finanstilsynet fører kontrol med, at det også sker, og der er fokus på området fra erhvervsministerens side.
Enhedslisten foreslår, at bankerne af egen drift skal kontakte alle kunder for at gennemgå bankkundens økonomiske forhold med banken.
Det er altid en god idé at få gennemgået sine aftaler med banken, men det lyder meget voldsomt, hvis banken skal ringe alle kunder op, f.eks. en gang årligt.
Regningen for de ekstra personer, der skal ansættes til dette arbejde, vil under alle omstændigheder blive pålagt bankkunderne.
Det bliver en unødvendig fordyrelse for kunderne.
Enhedslisten ønsker, at Finanstilsynet eller Konkurrence- og Forbrugerstyrelsen hvert halve år skal offentliggøre en rangliste over, hvilke renter bankerne har på deres forskellige udlånsprodukter.
Men der er jo allerede lister af den slags, som vi som bankkunder kan benytte os af.
Det er en ekstra og unødvendig arbejdsopgave og faktisk en arbejdsopgave, som i øjeblikket varetages af private.
Det ville, hvis vi gør det på den måde, som Enhedslisten foreslår, bare føre til mere administration.
Det er der ikke brug for.
De to banker, der har henholdsvis den højeste og den laveste rente, skal herefter forklare sig over for myndighederne.
Jamen der vil jo altid være en med den højeste og en med den laveste.
Hvad vil Enhedslisten gøre ved det?
Altså, vil de skælde dem ud?
Vil de regulere dem?
Vil de lukke dem?
Måske ønsker Enhedslisten, at alle banker skal have den samme rente.
Det ved jeg faktisk ikke; det er jeg i tvivl om.
Fakta er, at vi som samfund ikke kan pålægge bankerne én bestemt rente.
Hvis alle havde den samme rente, ville der jo i hvert fald slet ingen konkurrence være på det felt.
Endelig vil Enhedslisten have, at Finanstilsynet eller Konkurrence- og Forbrugerstyrelsen skal overvåge og registrere, hvor lang tid bankerne er om at lade rentesænkningerne hos Nationalbanken komme kunderne til gode.
Det er en opgave, som igen vil føre til ekstra administrationen i staten.
Hvilken nytte skal det være til?
Jeg forstår, at Enhedslisten ønsker at hjælpe bankkunderne til bedre forhold.
Det er Socialdemokratiet enig i.
Men det gør vi ikke med kontrol på noget, der allerede bliver kontrolleret eller på at forlange rådgivning i et hidtil uset omfang og kræve lister, der allerede findes.
Nej, hvis vi skal gøre noget, der batter, skal vi netop understøtte erhvervsministeren i sit målrettede arbejde med at holde bankerne i stram tøjle.
Det kunne vi måske hjælpe hinanden med på tværs af partierne.
Så vil jeg gerne komme med en opfordring til danske bankkunder om at se mere kritisk på det, de får fra deres bank, og det, som de betaler for det.
Hvis de ikke er tilfredse, skal de skifte bank.
Hvis man synes, man får en dårlig eller mangelfuld service: Skift bank!
Hvis man synes, at bankerne kommer ud med for store overskud, og det kan der virkelig godt være god grund til at mene: Skift bank!
Kan du ikke lide udbuddet eller kvaliteten, så skift bank!
Socialdemokratiet støtter på denne baggrund ikke beslutningsforslaget.